  Виталий Пронин Удмурт азьветлӥсьёс люкаськылӥзы К. Гердлы сӥзем синпелет доры14-тӥ толшоре Удмуртиын буре ваё Кузебай Гердэз — дано удмурт югдытӥсез, гожъяськисез, тодосчиез. Сяська поныны калык люкаськиз Ижысь Йӧскалык музей азе, К. Гердлэн памятникез дуре. «Удмурт Кенеш» огазеяськонлэн Тӧроез Татьяна Ишматова пусйиз: дано югдытӥсез Кузебай Гердэз вунэтоно ӧвӧл, солэсь ужзэ асьмелы азинтоно. Таин выро «Удмурт Кенеш» огазеяськон, Йӧскалык музей, гимназия но библиотека но вордскем кылзэс, калыксэс яратӥсь вань удмуртъёс. — Туннэ данъяськыса, шумпотыса вераме потэ: элькунысьтымы депутатъёс законэн юнматӥзы, Кузебай Гердлэн вордӥськем нуналэз шаерамы памятной дата луэ шуыса, — вераз Татьяна Витальевна. Кузебай Гердэз буре вайыны вуылӥз Кун Думаысь депутат Алексей Загребин но. — К. Герд косӥз асьмелы данъяськыны удмурт луэменымы, анай кылынымы, удмурт культураенымы но музъеменымы. Та веранысьтыз одӥг кылзэ но уд кушты, одӥг кыл но уд ватса. Адӟем карод но азинтод гинэ, — шуиз Алексей Егорович. Югдытӥсь сярысь шуныт кылъёс веразы Йӧскалык музейлэн кивалтӥсез Александр Волков но Йӧскалык гимназилэн директорез Татьяна Волкова. Шумпотоно, та учреждениослы Кузебай Гердлэн нимыз сётэмын шуыса, соос югдытӥсьлэсь нимзэ данъяса возё. Ужрад пумын гимназиысь нылпиос Кузебай Гердлэсь кылбуръёссэ шара лыдӟизы, нош люкаськем муртъёс К. Гердлэн памятникез дуре сяська понӥзы. Мылкыд карисьёсты Йӧскалык музее ӧтчазы: та нуналэ вань адӟытонъёсты дунтэк учкыны луиз. Анастасия Шумилова Туспуктэмъёсыз Максим Егоровлэн  